ΓΡΑΠΤΗ ΕΡΩΤΗΣΗ E-3430/97 υποβολή: Johannes Swoboda (PSE) προς το Συμβούλιο (3 Νοεμβρίου 1997)

Θέμα: Πολιτικές, οικονομικές και οικολογικές επιπτώσεις της καταστροφής από πυρκαγιές στην Ινδονησία

Στα διάφορα μέσα ενημερώσεως έγινε αναφορά για τη σχέση μεταξύ των στοχοθετημένων εκχερσώσεων λόγω πυρκαγιών και των πρόσφατων εκτεταμένων πυρκαγιών με τα αντίστοιχα αποτελέσματα στο περιβάλλον, προς το συμφέρον μεγάλων επιχειρήσεων, και ειδικότερα της βιομηχανίας του φοινικελαίου, των προσωπικών οικονομικών συμφερόντων του Προέδρου Σοχάρτο και της οικογένειάς του.

Σε ποιό βαθμό ασχολείται το Συμβούλιο με τις σχετικές αιτιάσεις προς την κυβέρνηση της Ινδονησίας και τί προτίθεται να πράξει το Συμβούλιο για να εμποδίσει στο μέλλον παρόμοιες εκχερσώσεις λόγω πυρκαγιάς με καταστρεπτικές συνέπειες για το περιβάλλον και την καταστροφή και εκδίωξη των μικρών γεωργών;

Απάντηση (26 Ιανουαρίου 1998)

Κατά τη σύνοδο των Υπουργών Οικονομικών της Ευρωασιατικής συνάντησης (ASEM) που πραγματοποιήθηκε στο Μακουχάρι της Ιαπωνίας στις 30 Σεπτεμβρίου 1997, οι Υπουργοί των κρατών μελών της Ευρωπαϊκής Ένωσης και οι Πρόεδροι του Συμβουλίου και της Επιτροπής αντάλλαξαν απόψεις με τις ασιατικές χώρες (περιλαμβανομένης και της Ινδονησίας) σχετικά με το πρόβλημα των πυρκαγιών. Οι Υπουργοί τόνισαν τη σημασία της διαπεριφερειακής συνεργασίας και της αλληλεγγύης για την πρόληψη και την άμβλυνση των συνεπειών των μειζόνων περιβαλλοντικών φαινομένων όπως οι πυρκαγιές των δασών και οι πλημμύρες.

Στις 27 Οκτωβρίου 1997, η Ευρωπαϊκή Ένωση δεσμεύθηκε να καταβάλει στην Ινδονησία συνολικό ποσό ύψους 326.000 ECU, προκειμένου να αντιμετωπίσει τα σοβαρά προβλήματα που δημιούργησαν οι πρόσφατες πυρκαγιές γαιών και δασών. Τη δέσμευση αυτή ακολούθησε απόφαση της Ευρωπαϊκής Επιτροπής, εξ ονόματος της Κοινότητας και των κρατών μελών της, να αναλάβει δέσμευση για συντονισμένη ευρωπαϊκή προσέγγιση που θα βοηθήσει την κυβέρνηση και το λαό της Ινδονησίας στην παρούσα έκτακτη κατάσταση. Η ενίσχυση περιλαμβάνει την παροχή εξοπλισμού πυρόσβεσης αξίας 194.000 ECU, 115.000 ECU για την τηλεανίχνευση και 17.000 ECU για εμπειρογνωμοσύνη στον τομέα της πυρόσβεσης. Στην προσφορά λαμβάνονται υπόψη οι συστάσεις της Ομάδας της Ευρωπαϊκής Ένωσης για την Αντιμετώπιση των Πυρκαγιών (EUFREG), μιας συμβουλευτικής ομάδας εμπειρογνωμόνων που συνέστησαν η Επιτροπή και τα κράτη μέλη της Ευρωπαϊκής Ένωσης.

Η ανωτέρω δέσμευση προστίθεται στα κεφάλαια που καταβάλλονται για έργα που εφαρμόζονται, με ενίσχυση της Ευρωπαϊκής Ένωσης, για τις πυρκαγιές των δασών στη Νότιο Σουμάτρα και στην Ανατολική Καλιμάνταν και τα οποία αφορούν εξοπλισμό πυρόσβεσης, καθώς και τεχνικές βασικής εκπαίδευσης και εμπειρογνωμοσύνη.

Τα κράτη μέλη της Ευρωπαϊκής Ένωσης και η Ευρωπαϊκή Κοινότητα παρέχουν από κοινού σχεδόν το 35% του συνόλου της εξωτερικής βοήθειας στο δασικό τομέα της Ινδονησίας. Για το λόγο αυτό, η Ευρωπαϊκή Ένωση έχει αναλάβει μακροχρόνια δέσμευση έναντι της δασοκομίας της Ινδονησίας, υπό μορφή πολυάριθμων έργων που επικεντρώνονται στη διατήρηση και στη βιώσιμη διαχείριση των δασικών πόρων της Ινδονησίας.

Τέλος, στο πλαίσιο των προσεχών συνομιλιών μεταξύ της Ευρωπαϊκής Ένωσης και των χωρών ASEAN, προβλέπεται η διεξαγωγή συνομιλιών κατά τους επόμενους μήνες με θέμα την κοινή προσπάθεια για τη στήριξη της προστασίας του περιβάλλοντος και τη βιώσιμη χρήση των φυσικών πόρων.